El projecte ‘Goma solidaria, borrando desigualdades’ pretén reduir la bretxa digital existent en la ciutadania
04 de novembre 2021

![](/media/bwvfvgdd/97-c-goma-solidaria-2.jpg?width=850&height=566.9886363636364)

El projecte ‘Goma solidaria, borrando desigualdades’, presentat este matí a l'Ajuntament de Sagunt, és una iniciativa de l'Alcaldia que ha comptat amb el suport del departament de Serveis Socials de l'Ajuntament en col·laboració amb CaixaBank, a través d'una aportació econòmica de la Fundació “la Caixa”.  El projecte ha sigut valorat amb una quantia de 7.500 euros que aniran destinats a la compra d'aproximadament unes 40 tabletes que serviran per a impulsar tallers i cursos de servicis socials i educació com ‘El programa despertador’, ‘Erradicar la bretxa digital en majors’ o per al centre de dia Les Moreres, les escoles parentals o el Programa Voramar (SASEM).

El regidor delegat del departament de Serveis Socials, Alejandro Sotoca ha agraït a la Fundació “la Caixa”, i en particular al seu director Francisco Villar, «**la seua confiança i suport perquè este projecte vera la llum**».

La iniciativa naix durant la pandèmia en observar unes certes manques que la nostra societat estava patint a l'hora de teletreballar o a l'hora de relacionar-se amb el món exterior. «**Detectem que la bretxa digital era una realitat massa palesa entre els nostres veïns i veïnes**», ha afegit el regidor. En este sentit, l'alcalde de Sagunt, Darío Moreno, ha remarcat que: «**Esta bretxa fa que les persones que tenen més dificultat per a poder accedir a mitjans tecnològics es vegen d'alguna forma més excloses**».

La Fundació “la Caixa” i Caixabank van oferir l'oportunitat a l'Ajuntament de Sagunt de presentar-los este projecte basat en les millores de la qualitat de vida de la ciutadania, avançant cap a un futur on tots i totes adquirisquen millors habilitats i recursos per al dia a dia.

Per la seua banda, l'alcalde de Sagunt, ha explicat que «**aquest és un bon exemple d'iniciatives público-privades que aposten per iniciatives socials que realment tinguen un impacte, que suposen una major igualtat d'oportunitats en tots els sentits i que ajuden a millorar la vida dels nostres ciutadans i ciutadanes**».

«**El projecte ‘Goma solidaria, borrando desigualdades’ ve a reforçar i impulsar el nostre compromís ferm amb la societat i la ciutadania de la nostra ciutat, intentant progressar en recursos i dotar els nostres serveis socials de majors mecanismes, per a crear un millor estat del benestar social a Sagunt**», ha assegurat Alejandro Sotoca.

**L'Acció Social, un dels pilars del Pla de RSC de CaixaBank**

Fruit de la col·laboració entre la Fundació “la Caixa” i CaixaBank, en 2020, s'han impulsat més de 8.500 projectes pertanyents a 7.000 entitats socials de tot el país. Han sigut, majoritàriament, projectes que han aportat solucions en l'àmbit de la malaltia, la discapacitat, l'exclusió social, la pobresa infantil, els majors i l'envelliment. Des de l'inici de la crisi de la COVID19, Fundació “la Caixa” i CaixaBank han col·laborat amb 1.700 projectes relacionats amb el proveïment d'aliments, material sanitari i emergències per a donar resposta a les persones vulnerables més afectades per la pandèmia.

![](/media/sspngt1w/97-c-goma-solidaria.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/el-projecte-goma-solidaria-borrando-desigualdades-preten-reduir-la-bretxa-digital-existent-en-la-ciutadania/ "Facebook")
*   [](http://twitter.com/share?url=https://aytosagunto.es/va/actualitat/el-projecte-goma-solidaria-borrando-desigualdades-preten-reduir-la-bretxa-digital-existent-en-la-ciutadania/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-projecte-goma-solidaria-borrando-desigualdades-preten-reduir-la-bretxa-digital-existent-en-la-ciutadania/ "Linked In")
*   [](mailto:?body=https://aytosagunto.es/va/actualitat/el-projecte-goma-solidaria-borrando-desigualdades-preten-reduir-la-bretxa-digital-existent-en-la-ciutadania/)